รัฐบาลไทย-ข่าวทำเนียบรัฐบาล-ศาลอาญา คดีทุจริตและประพฤติมิชอบกลาง พิพากษายกฟ้อง รฟม. และคณะกรรมการคัดเลือกมาตรา 36
วันอังคารที่ 27 กันยายน 2565
ศาลอาญา คดีทุจริตและประพฤติมิชอบกลาง พิพากษายกฟ้อง รฟม. และคณะกรรมการคัดเลือกมาตรา 36
กรณีการดําเนินการคัดเลือกเอกชนร่วมลงทุนโครงการการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์)
วันนี้ (27 กันยายน 2565) ศาลอาญาคดีทุจริตและประพฤติมิชอบกลางอ่านคําพิพากษาในชั้นไต่สวนมูลฟ้องคดีหมายเลขดําที่ อท 30/2564 กรณี บริษัท ระบบขนส่งมวลชนกรุงเทพ จํากัด (มหาชน) เป็นโจทก์ฟ้อง นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม และคณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์ -มีนบุรี (สุวินทวงศ์) (คณะกรรมการคัดเลือก) รวมจํานวน 7 คน เป็นจําเลย ในความผิดต่อตําแหน่งหน้าที่ราชการ ความผิดต่อพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต ความผิดต่อพระราชบัญญัติว่าด้วยความผิดของพนักงานในองค์การหรือหน่วยงานของรัฐ กรณีที่มีการแก้ไขหลักเกณฑ์การคัดเลือกเอกชนร่วมลงทุน โครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์)
ศาลไต่สวนมูลฟ้องแล้วเห็นว่า ผู้ว่าการ รฟม. และคณะกรรมการคัดเลือกฯ ร่วมกันใช้ดุลพินิจพิจารณาแก้ไขหลักเกณฑ์การประเมินข้อเสนอใหม่ ตามอํานาจหน้าที่ที่กําหนดไว้ในพระราชบัญญัติการร่วมลงทุนระหว่างรัฐและเอกชน พ.ศ. 2562 มาตรา 38(6) และ (7) และเป็นไปตามประกาศคณะกรรมการนโยบายร่วมลงทุนระหว่างภาครัฐและเอกชน รวมถึงเป็นไปตามข้อสงวนสิทธิ์ที่กําหนดไว้ในประกาศเชิญขวน และเอกสารสําหรับการคัดเลือกเอกชนเล่มที่ 1
การแก้ไขหลักเกณฑ์ดังกล่าวเป็นไปเพื่อประโยชน์ของรัฐ ไม่ทําให้ผู้ยื่นเอกสารข้อเสนอได้เปรียบเสียเปรียบซึ่งกันและกัน อีกทั้งการขยายระยะเวลาออกจากกําหนดเดิม ยังทําให้ผู้ยื่นข้อเสนอได้มีเวลาจัดเตรียมข้อมูลข้อเสนอเพิ่มเติมอีกด้วย การแก้ไขหลักเกณฑ์ดังกล่าวไม่เป็นการเอื้อประโยชน์ให้แก่ผู้ยื่นข้อเสนอรายใดรายหนึ่ง และกรณีที่มีการประกาศยกเลิกการคัดเลือกเอกชนครั้งดังกล่าว ไม่มีเจตนากลั่นแกล้งโจทก์ หรือเป็นการกระทําที่นอกขอบเขตแห่งกฎหมายหรือมีลักษณะเป็นการเลือกปฏิบัติแต่อย่างใด ดังนั้น การกระทําของผู้ว่าการ รฟม. และคณะกรรมการคัดเลือกฯ จึงไม่ได้ปฏิบัติหรือละเว้นการปฏิบัติหน้าที่โดยมิชอบเพื่อให้เกิดความเสียหายแก่ผู้หนึ่งผู้ใด หรือละเว้นการปฏิบัติหรือละเว้นการปฏิบัติหน้าที่โดยทุจริต และไม่ได้เป็นการขัดขวางมิให้การเป็นไปตามกฎหมายหรือคําสั่งแต่อย่างใด จึงไม่มีมูลความผิดตามฟ้อง ศาลพิพากษายกฟ้อง
ทั้งนี้ รฟม. ขอยืนยันว่า การดําเนินการคัดเลือกเอกชนร่วมลงทุนโครงการรถไฟฟ้าสายสีส้มเป็นไปตามขั้นตอนและกระบวนการที่กฎหมาย รวมถึงมติคณะรัฐมนตรี และมติคณะกรรมการนโยบายการร่วมลงทุนระหว่างรัฐและเอกชนกําหนดอย่างครบถ้วน ซึ่งปัจจุบัน คณะกรรมการคัดเลือกได้พิจารณาข้อเสนอแล้วเสร็จ ซึ่งผลปรากฏว่า บริษัท ทางด่วนและรถไฟฟ้ากรุงเทพ จํากัด (มหาชน) (BEM) เป็นเอกชนที่ได้รับการคัดเลือก โดย รฟม. และคณะกรรมการคัดเลือกฯ อยู่ระหว่างดําเนินการ ตามขั้นตอนที่กําหนดในพระราชบัญญัติการร่วมลงทุนระหว่างรัฐและเอกชน พ.ศ. 2562 ต่อไป
สําหรับโครงการรถไฟฟ้าสายสีส้ม ช่วงบางขุนนนท์ -มีนบุรี (สุวินทวงศ์) มีแนวเส้นทางเชื่อมระหว่างกรุงเทพฯ ทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย -มีนบุรี (สุวินทวงศ์)) ระยะทาง 22.5 กิโลเมตร จํานวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ -ศูนย์วัฒนธรรมแห่งประเทศไทย) ระยะทาง 13.4 กิโลเมตร จํานวน 11 สถานี (สถานีใต้ดินตลอดสาย)